《雁门太守行》
南北朝·褚翔

三月杨花合，四月麦秋初。幽州寒食罢，郑国采桑疏。

便闻雁门戍，结束事戎车。去岁无霜雪，今年有闰馀。

月如弦上弩，星类水中鱼。戎车攻日逐，燕骑荡康居。

大宛归善马，小月送降书。寄语闺中妾，勿怨寒床虚。

作者简介：（505—548）南朝梁河南阳翟人，字世举。褚向子。起家秘书郎。武帝宴群臣乐游苑，命翔与王训为二十韵诗，限三刻成。翔于坐立奏，武帝称异，转宣城王文学，俄迁为友。出为义兴太守。在政省繁苛，去浮费，百姓安之。征为吏部郎，自持公清，不为请属易意。迁侍中，守吏部尚书。丁母忧，以毁卒。